**Un pui de păpădie a oftat...**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Au devenit casanți ciulinii,-n soare,

ca niște zmei de timp mumificați;

Zăduful mut se chinuie să-și zboare

fantomele de aer și fosfați.

E arșiță de se topesc cocorii

în zeul plasmei, neîncoronat;

O pală a mișcat sprânceana morii

și-un pui de păpădie a oftat...

Cu tălpi de jar, sărind de pe cărare,

scântei de om se răcoresc în lac;

Din păpuriș, penumbra zburătoare

strecoară fierbințeala - pitpalac!!!

Sub sălcii respirând se întețește

focarul roșioarelor zglobii;

Și bunul vânt strecoară părintește

lungi degete prin părul de copii.